Osnovna škola Markušica

 Markušica

 Save Popovića 15

**PRAVILNIK O KUĆNOM REDU**

Markušica, travanj 2017.godine

Na temelju čl. 58.  i čl. 118. Zakona o odgoju i obrazovanju u osnovnoj i srednjoj školi, te čl.58. st.1. točke 4. Statuta Osnovne škole Markušica, Markušica, Školski odbor na sjednici održanoj 10. travnja 2017. godine. godine donio je

PRAVILNIK O KUĆNOM REDU

1. OPĆE ODREDBE

Članak 1.

Ovim Pravilnikom određuje se kućni red Osnovne škole Markušica, Markušica, u daljnjem tekstu Škola.

Osnovna škola Markušica u svom sastavu ima dvije područne škole i to PŠ Gaboš i PŠ Ostrovo, a koje također obvezuju odredbe ovoga Pravilnika.

Članak 2.

Ovaj Pravilnik odnosi se na sve radnike, učenike, polaznike predškolske grupe, roditelje i osobe koje borave u prostorima Škole. Upotreba imenica (učenik, učitelj, razrednik, pedagog, ravnatelj) u Pravilniku podrazumijeva osobe i ženskog i muškog spola.

Članak 3.

Prijedlog Pravilnika razmatran je na Učiteljskom vijeću, Vijeću roditelja, Vijeću učenika i među ostalim radnicima Škole. S odredbama ovog Pravilnika razrednici u obvezni upoznati učenike i njihove roditelje (na početku svake školske godine). Ukoliko tijekom godine dođe novi učenik, uloga razrednika je upoznati učenika i njegove roditelje s odredbama Pravilnika. Jedan primjerak ovog Pravilnika ističe se na vidljivom mjestu Škole i na mrežnim stranicama Škole.

II. BORAVAK U PROSTORU ŠKOLE

Članak 4.

Učenici, učitelji i radnici Škole mogu boraviti u prostoru Škole isključivo tijekom radnog vremena Škole.

Članak 5.

Učenici i svi radnici Škole dužni su se međusobno uljudno ophoditi, s poštovanjem se odnositi prema roditeljima i strankama Škole, te brinuti o osobnoj sigurnosti i sigurnosti drugih.

Članak 6.

Dužnost je radnika, učenika i drugih osoba koje borave u Školi skrbiti se o osobnoj imovini. Na jednako pažljiv način potrebno je odnositi se prema imovini Škole i imovini drugih, vodeći pri tome računa o osobnoj sigurnosti i sigurnosti drugih.

Članak 7.

Zbog sigurnosti učenika i radnika, u prostor Škole nije dozvoljeno unošenje opasnih, nepoćudnih ili štetnih sredstava (petarde, nepoćudne tiskovine, oružje, kemijska ili biološka sredstva i sl.) kao ni drugih materijala koji na bilo koji način mogu ugroziti sigurnost djece ili njihovo pravo na zdravo odrastanje odnosno odgovarajući psihofizički razvoj.

Članak 8.

Ako zbog neprimjerenog ponašanja i svjesnim nemarom nastane šteta na imovini Škole ili bude oštećena ili uništena imovina drugih, nadoknadu štete snosi počinitelj. Ukoliko je štetu počinio učenik, nadoknadu štete snose roditelji učenika, a prema učeniku se poduzimaju mjere u skladu s Pravilnikom o kriterijima za izricanje pedagoških mjera.

O oštećenoj ili uništenoj imovini učitelj je dužan obavijestiti tajnika ili ravnatelja škole.

Članak 9.

Školsku dokumentaciju nije dozvoljeno iznositi izvan Škole.

Članak 10.

Učenici i radnici Škole trebaju voditi brigu o zdravlju i osobnoj higijeni.

Učenici pri ulasku u Školu obuvaju čistu obuću namijenjenu korištenju u školskim prostorijama, a obuću u kojoj su došli u Školu odlažu u za to predviđena mjesta.

Ulazak u sportsku dvoranu dozvoljen je isključivo u odgovarajućoj sportskoj odjeći i obući.

Članak 11.

Odijevanje učenika i radnika Škole treba biti primjereno dobi i njihovoj ulozi unutar odgojno-obrazovne ustanove.

Članak 12.

Po ulasku u zgradu škole učenici obavezno trebaju isključiti svoje mobilne telefone i ostale uređaje. Tijekom nastave učenicima, učiteljima i stručnim suradnicima nije dopuštena uporaba mobilnih telefona kako ne bi ometali nastavni proces. Za potrebe nastave moguće je koristiti školska računala, tablete, laptope.

Članak 13.

Knjige posuđene u školskoj knjižnici učenici i radnici Škole obvezni su čuvati i neoštećene pravodobno vratiti.

Svi korisnici školske knjižnice dužni su poštovati pravila ponašanja u knjižnici.

Članak 14.

Dežurni učitelji dežuraju na hodnicima Škole i u holu škole sukladno rasporedu dežurstava učitelja. Iznimno, ako vremenske prilike dozvoljavaju i uz dozvolu dežurnog učitelja, učenici mogu boraviti za vrijeme velikog odmora u školskom dvorištu.

Članak 15.

Učitelji, stručni suradnici i ravnatelj primaju roditelje i stranke na razgovor prema unaprijed utvrđenom ili dogovorenom rasporedu.

III. RADNO VRIJEME

Članak 16.

Škola je otvorena u vremenu od 7:00 do 16:00 sati.

Škole PŠ Gaboš i PŠ Ostrovo su otvorene u vremenu od 6:00 do 14:00 sati.

Redovna nastava organizirana je u jednoj smjeni. Nastava počinje u 8:00 sati i završava u 13:55 sati. Iznimno, 0.sat počinje u 7:10 sati, a 8.sat završava u 14:45 sati. Nakon redovne nastave moguće je u školi organizirati izvannastavne aktivnosti, izbornu nastavu, dopunsku i dodatnu nastavu.

Učitelji u Školu dolaze najmanje 15 minuta prije početka nastave.

Dežurni učitelji u Školu dolaze najmanje 15 minuta prije početka dežurstva i dežuraju prema rasporedu dežurstava. Učenici su dužni dolaziti u Školu 10 minuta prije početka nastave.

Učenici borave u školskom prostoru u prisutnosti dežurnog učitelja.

Članak 17.

Učenici mogu boraviti u Školi u vrijeme određeno za nastavu, izvannastavne aktivnosti i objed. Na navedene aktivnosti učenici ulaze isključivo uz prisutnost voditelja aktivnosti.

Roditelji učenika čekaju svoju djecu ispred ulaza u Školu.

Zbog nesmetanog odvijanja nastave i sigurnosti učenika, ulazak u Školu roditeljima je dozvoljen u vrijeme predviđeno za informativne razgovore, roditeljske sastanke i školske svečanosti, te za administrativne potrebe i dolaske po pozivu.

Roditelji koji automobilom dovoze djecu u Školu obvezni su, zbog sigurnosti učenika Škole, dovoziti djecu do ulazne ograde školskog dvorišta bez ulaženja automobilom u školsko dvorište.

Članak 18.

Radnici Škole dužni su na posao dolaziti i odlaziti prema rasporedu radnog vremena. Način evidencije određuje ravnatelj.

Članak 19.

U slučaju bolesti ili nemogućnosti dolaska na posao radnici Škole su dužni odmah obavijestiti ravnatelja škole.

Članak 20.

Raspored radnog vremena ravnatelja, pedagoga, knjižničara, tajnika i radnika u računovodstvu istaknut je na ulaznim vratima ureda i na mrežnim stranicama Škole.

Članak 21.

Vrijeme individualnih razgovora za roditelje, svih razrednika i predmetnih učitelja, istaknuto je na ulazu u Školu i na mrežnim stranicama Škole.

Članak 22.

Ravnatelj i stručni suradnici Škole primaju roditelje/staratelje učenika i ostale stranke u uredovno vrijeme, prema najavi ili pozivu.

IV. UČENICI

Članak 23.

Učenici borave u školi za vrijeme trajanja nastave. Napuštanje Škole u vrijeme nastave ili za vrijeme odmora, iz sigurnosnih razloga, nije dozvoljeno. Iznimno, učenik može napustiti Školu prije završetka nastave uz odobrenje razrednika ili predmetnog učitelja, uz prethodnu suglasnost roditelja.

Za vrijeme nastavnog sata zabranjeno je udaljavanje učenika iz učionice od strane predmetnog učitelja.

Članak 24.

Učenici imaju pravo na veliki i male odmore između nastavnih sati. Mali odmori traju 5 minuta, a veliki 15 minuta.

Članak 25.

Kašnjenjem na nastavu učenik ometa i učitelje i učenike, stoga ga treba izbjegavati. Za namjerno kašnjenje predviđene su mjere određene Pravilnikom o kriterijima za izricanje pedagoških mjera.

Članak 26.

U svakom razrednom odjelu tjedno se određuju dva učenika redara. Redari se izmjenjuju prema odluci razrednika.

Obveze redara su:

1. Na početku sata izvijestiti učitelja o učenicima koji nisu nazočni.

2. Redari u višim razredima na kraju svakog sata, a učenici razredne nastave na kraju nastave, provjeravaju stanje i urednost učionice. O eventualnim štetama i/ili neredu te zaboravljenim stvarima, redar obavještava učitelja.

Članak 27.

Učenik je dužan na nastavu donositi udžbenike i potreban pribor za rad. Za druge predmete Škola ne odgovara. Predmeti koji na bilo koji način remete sigurnost i ugodno radno ozračje bit će zadržani u Školi te vraćeni roditelju učenika uz poduzimanje odgovarajućih mjera predviđenih Pravilnikom o kriterijima za izricanje pedagoških mjera.

Škola ne snosi nikakvu materijalnu odgovornost u slučaju nestanka vrijednih osobnih stvari i novca.

Članak 28.

Svi učenici Škole imaju mogućnost konzumirati mliječni obrok ( izuzev učenika u područnim školama). Cijenu obroka određuje Škola. Učenici objeduju isključivo u holu škole predviđenom za to. Hranu nije dopušteno konzumirati u ostalim školskim prostorima. Učenici koji donose hranu od kuće također su dužni istu konzumirati isključivo u prostoru predviđenom za to.

Učenici se za vrijeme užine ponašaju uljudno.

Članak 29.

Za vrijeme užine za red su odgovorni dežurni učitelji.

Članak 30.

Učenik ima pravo na sigurnost i zaštićenost u školskoj zgradi i školskom dvorištu. U slučaju kršenja te sigurnosti učenici trebaju odmah potražiti pomoć učitelja, dežurnog učitelja, razrednika, ravnatelja, stručne službe Škole, a oni su dužni postupati po Protokolu o postupanju u slučaju nasilja među djecom i mladima i Protokolu o postupanju u slučaju nasilja u obitelji.

Protokoli moraju biti dostupni u zbornici, na oglasnoj ploči.

Članak 31.

Ukoliko je kvaliteta, pozitivna i motivirajuća komunikacija i suradnja između učitelja i učenika narušena potrebno je:

1. Zamoliti učitelja za pojašnjenje

2. Ako je izostao zadovoljavajući odgovor, razgovarati sa razrednikom

3. Razgovarati sa pedagogom

4. Obratiti se ravnatelju

5. Obavijestiti roditelja o događajima u Školi

V. RODITELJI/SKRBNICI UČENIKA I STRANKE

Članak 32.

U cilju sigurnosti učenika i imovine roditelji/skrbnici učenika i ostale stranke se pri ulasku u školsku zgradu javljaju dežurnom radniku iz reda tehničkog osoblja škole.

Članak 33.

Roditelj surađuje sa Školom u cilju praćenja napredovanja i zdravog razvoja djeteta. Suradnja uključuje razmjenu opažanja o djetetu, dogovor o izboru odgojnih metoda kojima je cilj napredovanje djeteta na svim razinama.

Roditelj dolazi na informacije i roditeljske sastanke i sastanke s učiteljima i stručnim suradnicima koji su uključeni u odgoj i obrazovanje djeteta, prema osobnoj procjeni ili na njihov poziv.

Članak 34.

Ukoliko je izostala kvalitetna, pozitivna i motivirajuća komunikacija i suradnja između roditelja i učitelja potrebno je:

1. Zamoliti učitelja za pojašnjenje

2. Razgovarati s razrednikom

3. Razgovarati s pedagogom

4. Razgovarati s ravnateljem

5. Poduzeti druge mjere u cilju zaštite svojih prava, odnosno prava djeteta.

VI. UČITELJI I STRUČNI SURADNICI

Članak 35.

Uloga i odgovornost učitelja i stručnih suradnika je odgajati i poučavati djecu te surađivati s roditeljima učenika. U odgajanju i poučavanju djece učitelj treba koristiti znanstveno utemeljene metode kojima se pomaže djeci razvijati životne vještine i rast u zadovoljnu i sretnu osobu.

Članak 36.

Učitelji i stručni suradnici trebaju voditi dodatnu brigu o pravima djece; podučavati ih o njihovim odgovornostima za osobna prava i prava drugih.

Članak 37.

U svom radu učitelji i stručni suradnici dužni su se stručno usavršavati.

Članak 38.

Učitelji i stručni suradnici dužni su čuvati poslovnu i profesionalnu tajnu.

Članak 39.

Radi ostvarivanja ciljeva odgoja i obrazovanja, učitelj je dužan surađivati s roditeljima učenika, davati informacije o napredovanju učenika, koristeći metode kojima će postići zajedničke ciljeve u odgoju. Kada je roditeljima potrebna dodatna pomoć u odgoju, razrednik će uputiti roditelje na suradnju sa stručnim suradnicima.

Članak 40.

Ukoliko je izostala kvalitetna, pozitivna i motivirajuća komunikacija između učenika i učitelja potrebno je:

1. Zamoliti učenika pojašnjenje razloga svoga ponašanja

2. Ukazati učeniku na to da je to ponašanje neprimjereno

3. Dati priliku učeniku da ispravi svoje postupke

4. Ako učenik ni nakon toga ne ispravi svoje ponašanje, razgovarati s razrednikom, pedagogom, i ravnateljem.

Članak 41.

Ukoliko je izostala kvalitetna, pozitivna i motivirajuća komunikacija i suradnja između roditelja učenika i učitelja potrebno je u suradnji s razrednikom:

1. Zatražiti pojašnjenje od roditelja

2. Upoznati s događajem pedagoga

3. Upoznati ravnatelja s događajem

VII. NEPOŠTIVANJE KUĆNOG REDA

Članak 42.

Postupanje prema odredbama ovoga Pravilnika sastavni je dio radnih obveza radnika i učenika Škole.

Radnik koji postupi suprotno odredbama ovoga Pravilnika, odgovoran je za povredu radne obveze sukladno odredbama Pravilnika o radu Škole i Zakona o radu.

Učenik koji postupi suprotno odredbama ovoga Pravilnika, odgovoran je prema općim aktima Škole.

Prema roditeljima Škola ne poduzima mjere, osim u cilju zaštite djece i o tome obavještava Centar za socijalnu skrb, Policijsku upravu ili  Ured pravobraniteljice za djecu. Iznimno, Škola o kršenju Pravilnika obavještava policiju ako je ugrožena sigurnost nekog od radnika škole.

VIII. PRIJELAZNE I ZAVŠNE ODREDBE

Članak 43.

Izmjene i dopune Pravilnika donose se na isti način i  po istom postupku na koji je Pravilnik donesen.

Članak 44.

Za tumačenje pojedinih odredbi Pravilnika nadležan je Školski odbor.

Članak 45.

Ovaj Pravilnik stupa na snagu danom donošenja.

Stupanjem na snagu ovoga Pravilnika prestaje važiti Pravilnik o kućnom redu od dana 23. veljače 2012.godine.

PREDSJEDNICA ŠKOLSKOG ODBORA:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Slavica Turićanin

Ovaj Pravilnik je objavljen na oglasnoj ploči Škole dana 12. travnja 2017

.godine a primjenjivat će se od

12. travnja 2017. godine

KLASA: 602-02-01-01-17

URBROJ:2188-40-003-05-01/17-02

 RAVNATELJICA

 mr.sc. Jasmina Maksić